ოლეგ ტინკოვი
ოლეგ იურის ძე ტინკოვი (დ. 25 დეკემბერი, 1967, პოლისაევო, ლენინსკ-კუზნეცკის რაიონი, კემეროვოს ოლქი, რსფსრ, სსრკ) — რუსი ბიზნესმენი. 2014 წლის Forbes-ის მონაცემებით, მსოფლიოს მდიდარ ადამიანთა შორის 1210-ე ადგილზეა, 2019 წლის მონაცემებით, რუსეთის უმდიდრეს ბიზნესმენებს შორის 1,7 მილიარდი დოლარით 47-ე ადგილს იკავებს. ოლეგ ტინკოვი ცნობილია როგორც, საყოფაცხოვრებო ტექნიკის მაღაზიათა ქსელის „Техношок“-ის, გაყინული ნახევარფაბრიკატების ქარხანა „Дарья“-ს, ლუდსახარშისა და რესტორანთა ქსელი „Тинькофф“-ის დამაარსებელი. მისი ნაკლებად ცნობილი პროექტებია — მუსიკალური მაღაზია „Music Шок“ და რეკორდ-ლეიბლი „Шок Records“, რომელმაც პირველად გამოსცა მუსიკალური ჯგუფების „Кирпичи“-ის და „Ленинград“-ის ალბომები. „ტინკოფ ბანკის“ (2015 წლამდე — „ტინკოფ საკრედიტო სისტემები“) დამფუძნებელი და დირექტორთა საბჭოს თავმჯდომარე. ბანკი 2006 წელს დაარსდა და 2016 წლოს 1 მარტის მდგომარეობით, აქტივების მოცულობით 44-ე ადგილს იკავებს, ხოლო რუსეთის ბანკებს შორის საკუთარი კაპიტალის მაჩვენებლებით — 34-ე ადგილზეა. ტინკოვი გატაცებული იყო გზატკეცილის ველორბოლით, სსრკ-ს სპორტის ოსტატის კანდიდატის წოდებაც კი ჰქონდა. 2005 წელს მან დააარსა პროფესიონალური ველოგუნდი Tinkoff Restaurants, რომელმაც შემდგომში სახელი შეიცვალა Tinkoff Credit Systems-ად და რუსულ ველოგუნდ „კატიუშას“ ჩაუყარა საფუძველი. 2013 წლის დეკემბრიდან 2016 წლის ნოემბრამდე ველოგუნდი „ტინკოფის“ მფლობელი იყო. 2020 წლის 8 თებერვალს, აშშ-ს საგადასახადო სამსაურმა ოლეგ ტინკოფის წინააღმდეგ სასამართლო პროცესი დაიწყო. მას ბრალად ედება საგადასახადო დეკლარაციის გაყალბება და 2013 წლის შემოსავლების შემცირებული მაჩვენებლების ასახვა, მაშინ, როცა ის აშშ-ს მოქალაქე (1996 წლის 10 სექტემბრიდან 2013 წლის 28 ოქტომბრამდე) იყო.